Pilihan raya umum Trinidad dan Tobago 2025

Pilihan raya umum telah diadakan di Trinidad dan Tobago pada 28 April 2025 untuk memilih kesemua 41 ahli Dewan Perwakilan. Presiden Christine Kangaloo, atas nasihat Perdana Menteri Stuart Young, membubarkan parlimen dan mengeluarkan writ pilihan raya pada 18 Mac 2025.

Ini adalah pilihan raya pertama selepas Suruhanjaya Pilihan Raya dan Sempadan (EBC) merombak semula sempadan 16 kawasan pilihan raya, dan menamakan semula lima daripadanya. 17 buah parti politik dan tiga orang calon bebas bertanding dalam pilihan raya itu.

Kongres Kebangsaan Bersatu memenangi 26 kerusi, membentuk kerajaan majoriti, dengan ketuanya Kamla Persad-Bissessar menjadi Perdana Menteri buat kali kedua sejak beliau dipilih sebagai ketua pada 2010. Pergerakan Nasional Rakyat pemerintah yang diketuai oleh bekas Perdana Menteri Keith Rowley dan Stuart Young sebagai calon Perdana Menteri memenangi 13 kerusi, sekaligus kehilangan kuasa dan menjadi pembangkang. Parti Rakyat Tobago yang diketuai oleh Ketua Menteri Dewan Perhimpunan Tobago Farley Augustine memenangi kedua-dua kerusi di Tobago.

Menurut penganjur parti Barry Padarath, ia adalah keputusan terbaik untuk Kongres Kebangsaan Bersatu sejak parti itu ditubuhkan.

Selepas pilihan raya, Young meletakkan jawatan sebagai pengerusi parti PNM pada 30 April, dan Rowley mengumumkan hasratnya untuk meletakkan jawatan sebagai pemimpin politik PNM pada 1 Mei. Kamla Persad-Bissessar dan John Jeremie masing-masing mengangkat sumpah sebagai Perdana Menteri dan Peguam Negara pada 1 Mei.

 Sistem pilihan raya 
41 ahli Dewan Perwakilan dipilih melalui pengundian undi terbanyak di kawasan pilihan raya ahli tunggal. Pengundi berdaftar mestilah berumur 18 tahun ke atas, mesti tinggal di daerah/kawasan pilihan raya sekurang-kurangnya dua bulan sebelum tarikh kelayakan, menjadi warganegara Trinidad dan Tobago ataupun warga Komanwel yang menetap secara sah di Trinidad dan Tobago untuk tempoh sekurang-kurangnya satu tahun.

Jika satu parti memperoleh majoriti kerusi, maka parti itu berhak membentuk Kerajaan, dengan ketuanya sebagai Perdana Menteri. Jika pilihan raya tidak menghasilkan satu parti yang mempunyai majoriti, maka berlakulah parlimen tergantung. Dalam kes ini, pilihan untuk membentuk Kerajaan adalah sama ada kerajaan minoriti atau kerajaan gabungan.

 Rujukan 

Kategori:Pilihan raya di Trinidad dan Tobago
Kategori:April 2025 di Amerika Utara
Kategori:2025 di Trinidad dan Tobago
Kategori:Pilihan raya 2025 di Caribbean